Die Pretorianer wat Saterdag twee rowers op sy erf doodgeskiet het se gesin is erg getraumatiseer ná hulle Maandag boonop ook doodsdreigemente ontvang het.

Die pa het sy gesin beskerm toe een aanvaller met sy gesin in hul motor probeer wegjaag het en ŉ ander verdagte herhaaldelik teen die motor waarin sy gesin was, vasgejaag het.

Kapt. Dave Miller, woordvoerder van die polisie, het aan Maroela Media bevestig ŉ saak van intimidasie is Maandag by die Garsfontein-polisiestasie aanhangig gemaak deur die huiseienaar.

Johann Jacobs, die gesin se prokureur van JJR Inc.-prokureursgroep, het aan Maroela Media gesê ŉ groep van tussen 10 en 12 mense het Maandagoggend buite die gesin se huis bymekaargedrom en dreigemente geskree, onder meer “Ons weet waar jy bly! Ons gaan jou doodmaak!”.

ŉ Sekuriteitswag het by die toneel opgedaag en die huiseienaar het hom gevra om die polisie te verwittig. Daarna het die groep mense glo uiteen beweeg.

Volgens Jacobs is daar nou 24 uur per dag ŉ voertuig met wagte buite die huis en ontvang die gesin, met kinders wat nog op skool is, berading.

“My kliënt het deurentyd uit selfverdediging opgetree. Ons wil hê die ondersoek moet sy loop neem,” het Jacobs gesê.

Maroela Media het vroeër berig die voorval het laat Saterdagmiddag in Lynnwood Ridge plaasgevind. “Die gesin het by die huis gekom en agtergekom die voorste hek is oop en daar staan ŉ vreemde silwer voertuig in hul oprit naby die motorhuis,” het Miller vroeër gesê.

Die man het uit die voertuig geklim en gaan ondersoek instel. Een verdagte het verby hom gehardloop.

“Die man het probeer om die verdagte wat verby hom gehardloop het te vang, maar die verdagte het hom ontduik en terug in die huis gehardloop. Intussen kon ŉ tweede verdagte daarin slaag om verby die man te kom en in die voertuig, met die man se gesin steeds daarin, te spring.”

Dié verdagte het probeer om in trurat weg te jaag, maar het volgens Miller “gelukkig” teen die muur vasgery en kon nie verder beweeg nie.

“Die pa het na die voertuig gehardloop en daar probeer help en in die proses is die verdagte doodgeskiet.”

Intussen het die tweede verdagte in die boosdoeners se wegkommotor gespring en herhaaldelik teen die gesin se voertuig, wat die oprit versper het met die gesin steeds binne-in, vasgery.

“Die verdagte kon nie daarin slaag om by die oprit uit te ry nie. Hy het weer die pa probeer aanval en die man het homself weer verdedig.” Die tweede verdagte is ook in die proses doodgeskiet.

In dié stadium word daar geen klagtes teen die man ondersoek nie. Die polisie ondersoek wel ŉ saak van huisroof.

Verskeie huishoudelike items is in die verdagtes se motor aangetref.